زوکۆ

شازادە زوکۆ (دواتر پاشا یان پاشای ئاگر)، (؛ Zǔ Kòu) کە بە ڕۆحی شین ناسراوە، کارەکتەری سەرەکی زنجیرەی تەلەڤیزیۆنیی خەیاڵی کۆمپانیای نیکلۆدیۆنە بەناوی ئەڤەتار: دوایین ملکەچپێکەری ھەوا لەلایەن ئێریک کۆڵمانەوە دروست کراوە و لە زنجیرەکەشدا لەلایەن مایکڵ دانتێ دیمارتینۆ و برایان کۆنێتزکۆ دیزاین کراوە.

زوکۆ شازادەی جێنشینی نەتەوەی ئاگرە و ملکەچپێکەرێکی لێھاتووی ئاگرە، ئەو منداڵی گەورەی پاشای ئاگر، پاشا ئۆزایە و برا گەورەی شازادە ئازولایە. پێش ڕووداوەکانی دەستپێکی زنجیرەکە، زوکۆ لەلایەن باوکییەوە لە نەتەوەی ئاگر دووردەخرێتەوە و پێی دەوترێت کە دەبێت ئەڤەتار بدۆزێتەوە تا شەرەفی خۆی بەدەست بھێنێتەوە، کە ئەڤەتار دەتوانێت ڕێگری لە پلانی پاشا ئۆزای بکات لە داگیرکردنی جیھان. لەم گەڕانەی شازادە زوکۆشدا لەلایەن مامی، ژەنەڕاڵی خانەنشینکراو ئایرۆو یاوەری دەکرێت.

 کەسایەتی 
زوکۆ کارەکتەرێکی ئاڵۆزە کە کۆمەڵێک خووڕەوشت و بیروباوەڕ و ڕەفتاری دژبەیەک نیشان دەدات. لە سەرەتای گەڕانیدا بۆ ئەڤەتارەکە، وەک شازادەیەکی نەتەوەی ئاگر، لووتبەرزە و کەسانی تر بە کەمتر لە خۆی دەزانێت. ھەرچەندە لە ھەمان کاتدا ھەستێکی گەورەی دادپەروەری ھەیە و ڕەتیدەکاتەوە خەڵک وەک کۆیلەی نەتەوەی ئاگر سەیر بکرێت. ھەندێک لەو ڕەفتارانەی زوکۆش بۆ دڵڕەقی باوکی دەگەڕێتەوە کاتێک لە دایکی و نیشتمانەکەی دووریخستەوە و ئەرکێکی قورسی خستە سەر شانی.

 ژیان 
زوکۆ کاتێک لە کۆبوونەوەی پاشا ئۆزای لە ھۆڵی کۆبوونەوەی ڕاوێژکارەکانی نەتەوەی ئاگر، بێ وەرگرتنی مۆڵەت قسە دەکات و ڕووبەڕووی توڕەیی پاشای ئاگر دەبێتەوە کە لە ھەمان کاتشیدا باوکییەتی؛ بۆیە لەگەڵ مامیدا لە شانشینی ئاگر دووردەخرێنەوە و ئەرکی دۆزینەوەی ئەڤەتاری پێ دەسپێردرێت بۆ گەڕاندنەوەی شەرەفی لای پاشای ئاگر.

گەشتەکەی زوکۆ بە دوودڵی و ھەستێکی ڕوخاو دەست پێدەکات بۆ گرتنی ئەڤەتار ئانگ، پێی وایە ئەوە شەرەفە لەدەستچووەکەی دەگەڕێنێتەوە و دڵی باوکی بەدەست دەھێنێتەوە و دەتوانێت ببێتە شازادەی جێنشین لە نەتەوەی ئاگر، بۆیە لەگەڵ مامیدا دەست دەکات بە شوێنکەوتنی ئەڤەتار، سەرەڕای ئەوەی ماوەی سەدەیەکە ئەڤەتارەکە ونبووە، بۆیە ڕووبەڕووی جیھانێک دەبێتەوە کە زۆر ئاڵۆزترە لەوەی کە دەیتوانی خەیاڵی بکات.

دواتر ئەم گەڕانەی بۆ ئەڤەتارەکە دەگۆڕێت بۆ ھاوپەیمانییەکی چاوەڕواننەکراو لەگەڵ ئانگ و تیمی ئەڤەتار، ئەمەش وا دەکات زوکۆ ئەو بیرکردنەوە ڕق و داگیرکاریانەی کە لە شانشینی ئاگر فێری ببوو وازلێبێنێت و دژی باوکی بجەنگێت.

دوای چەندین ڕووبەڕوو بوونەوە و شەڕکردن و گەیشتن بە پایتەختی شانشینی ئاگر، بە یارمەتی ڕێنمایییەکانی ئایرۆ، و تیمی ئەڤەتار، پاشای ئاگر، ئۆزای دەبەزێندرێت و زوکۆ دەسەڵاتی شانشینەکە دەگرێتە دەست و دەبێتە پاشای ئاگر و جەنگی سەد ساڵەی نەتەوەکانی جیھان کە نەتەوەی ئاگر لێی بەرپرسیار بوو، کۆتایی پێدێنێت.

 درەختی خێزان 

 سەرچاوەکان 

پۆل:کارەکتەری منداڵان لە کۆمیکەکاندا
پۆل:کارەکتەری منداڵ لە تەلەڤیزیۆن
پۆل:ئاڤاتار: دوایین ملکەچپێکەری ھەوا
پۆل:کەسایەتییە خەیاڵییەکان کە توانای کارەبایی یان موگناتیسییان ھەیە
پۆل:کارەکتەرەکانی ئەڤەتار: دوایین ملکەچپێکەری ھەوا
پۆل:کەسایەتییە خەیاڵییەکان کە توانای ئاگر یان گەرمییان ھەیە
پۆل:کەسایەتییە خەیاڵییەکان کە تووشی نەخۆشی فشاری دەروونی دوای کارەسات بوون
پۆل:سەربازە منداڵە خەیاڵییەکان